6.10. Tildel farveprofil
| 6. Menuen “Billede” |

### 6.10. Tildel farveprofil

Tildel farveprofil giver dig mulighed for at tildele en ny ICC-profil til et billede.

#### 6.10.1. Aktivering af kommandoen

Du kan tilgå denne kommando i hovedmenuen via Billede → Farvestyring → Tildel farveprofil ….

#### 6.10.2. Sådan bruges kommandoen

Når man importerer et billede fra en disk, vil man nogle gange gerne tildele billedet en ny ICC-profil:

1. Billedet har måske ikke en indlejret ICC-profil, og i så fald tildeler GIMP automatisk en af GIMPs indbyggede sRGB-profiler:

   - Hvis billedet faktisk er et sRGB-billede, er der ikke behov for yderligere handling.

   - Hvis billedet ikke er et sRGB-billede, skal du bruge Tildel farveprofil … for at tildele den korrekte ICC-profil fra disken.

2. Billedet kan have en indlejret ICC-profil, men måske er det ikke den rigtige profil til billedet, eller måske er det bare ikke den profil, du vil have tildelt billedet. Brug Tildel farveprofil … for at tildele en anden profil fra disken.

3. Billedet har måske en indlejret sRGB-profil, men du vil tildele en indbygget sRGB-profil i GIMP i stedet for den indlejrede sRGB-profil. Eller omvendt, måske er billedet i GIMPs indbyggede sRGB-farverum, men du vil tildele en sRGB-profil fra disken.

#### 6.10.3. Et eksempel med skærmbilleder der viser, hvordan man bruger Tildel farveprofil.

Lad os sige, at du lige har importeret en billedfil, som du ved burde være i AdobeRGB1998-farverummet. Men af en eller anden grund har billedet ikke en indlejret ICC-profil.

I tilfælde, hvor billedet ikke har en indlejret ICC-profil, tildeler GIMP automatisk en indbygget sRGB-profil. Så dit AdobeRGB1998-billede vil ikke vises med korrekte farver, før du tildeler en AdobeRGB1998-kompatibel ICC-profil fra disken. Skærmbillederne nedenfor viser proceduren:

1. Ved at åbne Billede → Farvestyring → Tildel farveprofil … vises dialogen Tildel ICC-farveprofil som vist nedenfor:

2. Under Nuværende farveprofil findes en beskrivelse af den aktuelt tildelte farveprofil; i dette tilfælde GIMPs indbyggede sRGB-profil. Ved at klikke på ikonet ved siden af beskrivelsen af den aktuelt tildelte profil vises indholdet af forskellige informationsmærkater i den tildelte ICC-profil.

   Hvis du klikker på ikonet ved siden af Profildetaljer, vises indholdet af forskellige informationsmærkater i den ICC-profil, du vælger at tildele billedet. Indtil du faktisk har valgt en ny profil, er profilen i rullelisten Tildel som standard GIMPs indbyggede sRGB-profil.

3. Mellem Tildel og Profildetaljer er der en rulleliste, hvor du kan vælge en ny profil. Hvis du klikker på rullelisten, vises en liste over nyligt anvendte profiler (hvis der er nogen). Hvis den profil, du vil bruge, ikke findes på listen, skal du klikke på Vælg farveprofil fra disken … nederst på rullelisten.

4. Ved at klikke på Vælg farveprofil fra disken … åbnes dialogen Vælg destinationsprofil, hvor du kan navigere til diskplaceringen for den profil, du vil vælge fra disken. Dialogen har tre paneler:

   1. Panelet til venstre giver dig mulighed for at navigere i din mappestruktur på disken til den mappe, du ønsker.

   2. Midterpanelet viser i første omgang en anden liste over nyligt anvendte profiler.

   3. Hvis du klikker på en af de nyligt anvendte profiler, vil det højre panel vise oplysninger om profilen, som er indlejret i den valgte profil.

   Hvis den profil, du ønsker at vælge, vises på listen over nyligt anvendte profiler, kan profilen vælges direkte fra listen over nyligt anvendte profiler ved at klikke på knappen Åbn. Men da den ønskede profil ikke findes på listen over nyligt anvendte profiler, er næste skridt at navigere til profilens placering på disken.

5. Som vist i skærmbilledet nedenfor giver venstre og midterste panel i dialogen Vælg destinationsprofil dig mulighed for at navigere til det sted, hvor dine ICC-profiler er gemt på disken, og derefter vælge en passende ICC-farveprofil (i dette eksempel en AdobeRGB1998-kompatibel profil), og det højre panel viser oplysninger om profilen, som er indlejret i den valgte profil. Klik på knappen Åbn for at tildele den valgte profil til dit billede.

6. Hvis du klikker på knappen Åbn, kommer du tilbage til dialogen Tildel ICC-farveprofil, hvor du enten kan tildele den valgte profil eller vælge en ny profil. Når du er sikker på, at du har valgt den rigtige profil, skal du klikke på knappen Tildel (nederste højre hjørne), og den valgte profil vil blive tildelt billedet:

7. Billedet har nu fået tildelt en AdobeRGB1998-kompatibel ICC-profil, og farverne vises korrekt:

   Figur 16.62. Eksempel på farvesammenligning efter tildeling af en profil

   Da dette AdobeRGB1998-billede blev importeret, var der ingen indlejret profil. Så en indbygget sRGB-profil i GIMP blev automatisk tildelt.

   Efter at have fået tildelt en AdobeRGB1998-kompatibel profil fra disken er farverne lysere og mere mættede.

6.9. Brug sRGB-profil |  | 6.11. Konvertér til farveprofil

Report a bug in GIMP Rapportér en fejl i fejlsporing