5.2. Filformater der kan importeres
| 5. Dialoger relateret til filer |

### 5.2. Filformater der kan importeres

Når et billede, som ikke er i GIMPs' eget XCF-format, åbnes, har nogle filformater yderligere indstillinger for, hvordan GIMP skal åbne billedet. Hvis det er tilfældet, åbnes en ny dialog. Dette afsnit vil dokumentere dialogerne for alle filformater, der har en sådan dialog for importindstillinger.

#### 5.2.1. Importér fra PDF

Figur 15.57. Dialogen Importér PDF

Hvis du vælger at åbne en PDF-fil, vil GIMP vise en ekstra dialog med indstillinger, der er specifikke for denne filtype.

Sidevalg

  Du kan vælge sider ved at skrive et eller flere sidetal eller -intervaller adskilt af kommaer. For eksempel: `4-7,9` vælger side 4, 5, 6, 7 og 9 i dokumentet. Standardindstillingen er at vælge alle siderne i dokumentet.

Åbn sider som

  Hvis dette er sat til Billeder, vil GIMP åbne hver af de valgte sider som et separat billede. Hvis den er sat til Lag, vil GIMP skabe ét billede med hver af de valgte sider i sit eget lag.

Indlæs i omvendt rækkefølge

  Som standard indlæses den første side først, hvilket betyder, at den bliver det nederste lag. Hvis du markerer denne indstilling, vil den første side blive indlæst sidst og blive det øverste lag.

Billedstørrelse

  Størrelsen på det oprettede billede styres af indstillingerne Bredde, Højde og Opløsning. Et PDF-dokument indeholder oplysninger om dets bredde og højde i enheder af fysisk længde, så det giver mening at indstille billedets bredde eller højde i pixels eller dets opløsning i pixels pr. fysisk længdeenhed. Når du indstiller en af disse tre parametre, justeres de to andre automatisk til at matche.

Brug kantudjævning

  Markér dette felt for at anvende kantudjævning på tekst i billedet.

Udfyld gennemsigtige områder med hvid

  Hvis markeret vil alle gennemsigtige områder i PDF-sider blive udfyldt med hvid. Ellers forbliver gennemsigtige områder gennemsigtige.

#### 5.2.2. Importér fra PostScript

Figur 15.58. Dialogen Importér PostScript

Hvis du vælger at åbne en PostScript-fil, vil GIMP vise en dialog med særlige indstillinger for denne filtype.

Gengivelse

  Størrelsen på det oprettede billede styres af indstillingerne Bredde, Højde og Opløsning. Et PostScript-dokument indeholder oplysninger om dets bredde og højde i enheder af fysisk længde, så det giver mening at indstille billedets bredde eller højde i pixels eller dets opløsning i pixels pr. fysisk længdeenhed. Når du indstiller en af disse tre parametre, justeres de to andre automatisk til at matche.

Farvelægning

  Vælg S/H for at få GIMP til at oprette billedet som et 2-farvet indekseret billede, Grå for et gråtonebillede eller Farve for et RGB-billede (se Afsnit 1, “Billedtyper” for en komplet forklaring af disse forskellige billedtilstande). Hvis du vælger Automatisk, vil GIMP forsøge at bestemme den bedst egnede tilstand ud fra indholdet af filen.

Prøv afgrænsningsramme

  Hvis dette er markeret, vil GIMP bruge informationen om afgrænsningsrammen i PostScript-filen til at bestemme, hvor meget af siden der skal bruges. I praksis svarer det til at beskære mellemrum fra billedets kanter. Det er muligt, at en PostScript-fil ikke indeholder nogen information om afgrænsningsrammen, og i så fald ignoreres denne indstilling.

Sider

  Du kan vælge sider ved at skrive et eller flere sidetal eller -intervaller adskilt af kommaer. For eksempel: `4-7,9` vælger side 4, 5, 6, 7 og 9 i dokumentet. Standardindstillingen er at vælge alle siderne i dokumentet. Dette er kun synligt, hvis der er mere end én side.

Åbn som

  Hvis dette er sat til Billeder, vil GIMP åbne hver af de valgte sider som et separat billede. Hvis den er sat til Lag, vil GIMP skabe ét billede med hver af de valgte sider i sit eget lag. Dette er kun synligt, hvis der er mere end én side.

Kantudjævning

  GIMP kan udføre kantudjævning separat for tekst og grafik i det importerede billede. Enten Svag eller Stærk udjævning kan anvendes; normalt bør du vælge Stærk.

5. Dialoger relateret til filer |  | 5.3. Gem fil

Report a bug in GIMP Rapportér en fejl i fejlsporing